ประกาศกรมวิชาการเกษตร
ประกาศกรมวิชาการเกษตร
เรื่อง
เงื่อนไขการนำเข้าผลมะม่วงสดจากสาธารณรัฐสังคมนิยมเวียดนาม
พ.ศ. ๒๕๕๙
 

กรมวิชาการเกษตรได้วิเคราะห์ความเสี่ยงศัตรูพืชของผลมะม่วงสดนำเข้าเพื่อการค้าจากสาธารณรัฐสังคมนิยมเวียดนามเสร็จสิ้นแล้ว

อาศัยอำนาจตามความในมาตรา
๘ (๒) และมาตรา ๑๐ แห่งพระราชบัญญัติกักพืช พ.ศ. ๒๕๐๗
ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อธิบดีกรมวิชาการเกษตรโดยคำแนะนำของคณะกรรมการกักพืชจึงออกประกาศเงื่อนไขการนำเข้าผลมะม่วงสดเพื่อการค้าจากสาธารณรัฐสังคมนิยมเวียดนาม
ดังต่อไปนี้

ข้อ ๑ ประกาศนี้เรียกว่า
ประกาศกรมวิชาการเกษตร เรื่อง
เงื่อนไขการนำเข้าผลมะม่วงสดจากสาธารณรัฐสังคมนิยมเวียดนาม พ.ศ. ๒๕๕๙

ข้อ
๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ชนิดพืชที่อนุญาต
๓.๑
ผลมะม่วงสด (mango, Mangifera indica)
๓.๒
ผลมะม่วงสดที่ได้รับอนุญาตให้นำเข้าราชอาณาจักรไทย จะมีขั้วผลติดมาได้ ความยาวต้องไม่เกิน
๐.๕ เซนติเมตร

ข้อ
๔ หน่วยงานที่รับผิดชอบ
๔.๑
ราชอาณาจักรไทย คือ กรมวิชาการเกษตร
๔.๒
สาธารณรัฐสังคมนิยมเวียดนาม คือ (Plant Protection Department) ได้รับมอบหมายให้เป็นองค์การอารักขาพืชแห่งชาติ
(National Plant Protection Organization)
อย่างเป็นทางการของสาธารณรัฐสังคมนิยมเวียดนาม ซึ่งต่อไปในประกาศนี้จะเรียกว่า NPPO

ข้อ
๕ การอนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ
๖ วิธีการขนส่ง
ต้องส่งผลมะม่วงสดมาจากเมืองท่าแห่งหนึ่งในสาธารณรัฐสังคมนิยมเวียดนามไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางบก
ทางน้ำ หรือทางอากาศ

ข้อ
๗ ข้อกำหนดสำหรับสวน
๗.๑
สวนที่จะส่งออกผลมะม่วงสดไปยังราชอาณาจักรไทยต้องเป็นสวนที่ปลูกเพื่อการค้าและจดทะเบียนไว้กับ
NPPO หรือภายใต้ระบบที่ NPPO ให้การรับรอง NPPO
ต้องมอบบันทึกรายละเอียดการจดทะเบียนสวนให้แก่กรมวิชาการเกษตรเมื่อได้รับการร้องขอและต้องดำเนินการจดทะเบียนสวนให้เสร็จสิ้นก่อนเริ่มการส่งออก
๗.๒
เกษตรกรเจ้าของสวนที่จดทะเบียนต้องมีการปฏิบัติทางการเกษตรที่ดีในสวนโดยต้องรักษาความสะอาดสวน
และต้องมีการบริหารจัดการศัตรูพืชแบบผสมผสาน หรือมีมาตรการอื่น ๆ
ในการควบคุมศัตรูพืช ทั้งนี้
เพื่อให้เกิดความมั่นใจว่าศัตรูพืชได้รับการจัดการอย่างเหมาะสม
๗.๓
NPPO ต้องมอบข้อมูลแผนการบริหารจัดการศัตรูพืชในสวนตลอดฤดูกาลปลูกให้แก่กรมวิชาการเกษตรเมื่อได้รับการร้องขอ

ข้อ
๘ ข้อกำหนดสำหรับโรงคัดบรรจุผลไม้
๘.๑
NPPO
ต้องจดทะเบียนและติดตามตรวจสอบโรงคัดบรรจุผลไม้ที่จะส่งออกผลมะม่วงสดไปยังราชอาณาจักรไทย
ต้องมอบบันทึกรายละเอียดการจดทะเบียนโรงคัดบรรจุผลไม้ให้แก่กรมวิชาการเกษตรเมื่อได้รับการร้องขอ
และต้องดำเนินการจดทะเบียนโรงคัดบรรจุผลไม้ให้เสร็จสิ้นก่อนเริ่มการส่งออก
๘.๒
โรงคัดบรรจุผลไม้ที่จดทะเบียนต้องนำผลมะม่วงสดมาจากสวนที่จดทะเบียนเท่านั้น ทั้งนี้
เพื่อให้สามารถดำเนินการทวนสอบย้อนกลับแหล่งที่มาได้อย่างรวดเร็ว
ต้องเก็บบันทึกรายชื่อของเกษตรกรเจ้าของสวนซึ่งส่งออกผลไม้ไปยังราชอาณาจักรไทย
และต้องมอบข้อมูลเหล่านี้ให้แก่กรมวิชาการเกษตรเมื่อได้รับการร้องขอ
๘.๓
โรงคัดบรรจุผลไม้ต้องจัดทำเอกสารมาตรฐานการปฏิบัติงานซึ่งแสดงรายละเอียดขั้นตอนเกี่ยวกับการคัดขนาด
การจัดการ และการบรรจุ
๘.๔
NPPO ต้องดำเนินการตรวจสอบระบบของโรงคัดบรรจุผลไม้ก่อนจดทะเบียนโรงคัดบรรจุผลไม้นั้น
และต้องตรวจสอบระบบเป็นประจำทุกปี
โรงคัดบรรจุผลไม้ต้องรับผิดชอบในการเก็บรักษาข้อมูลต่าง ๆ ทั้งหมด
๘.๕
การตรวจผลมะม่วงสดต้องดำเนินการภายในโรงคัดบรรจุผลไม้ที่จดทะเบียน หรือสถานที่สำหรับการตรวจสอบด้านสุขอนามัยพืชซึ่ง
NPPO ให้การรับรองเท่านั้น

ข้อ
๙ ข้อกำหนดสำหรับบรรจุภัณฑ์และฉลาก
๙.๑
บรรจุภัณฑ์อาจทำด้วยกระดาษลูกฟูก พลาสติก หรือลังไม้แบบต่าง ๆ
โดยบรรจุภัณฑ์เหล่านี้เป็นวัสดุใหม่หรือแปรใช้ใหม่กรณีที่ใช้บรรจุภัณฑ์เป็นกล่องกระดาษหรือพลาสติกบรรจุภัณฑ์เหล่านี้ต้องสะอาดและใหม่เท่านั้น
๙.๒
ต้องบรรจุผลมะม่วงสดในบรรจุภัณฑ์ที่ปิดมิดชิด ไม่มีการปะปนของ ดิน ทราย
และชิ้นส่วนของพืช เช่น ใบ กิ่งก้าน เศษซากพืช เป็นต้น
หรือสิ่งอื่นใดที่มีศักยภาพนำพาศัตรูพืชกักกันได้ นอกจากนี้
ต้องขนส่งโดยยานพาหนะซึ่งส่วนบรรทุกสินค้าปิดมิดชิด
๙.๓
ต้องแสดงข้อมูลที่จำเป็นบนบรรจุภัณฑ์เพื่อให้การทวนสอบย้อนกลับแหล่งที่มาเป็นไปได้อย่างรวดเร็ว แต่อย่างไรก็ตาม
อย่างน้อยที่สุดต้องมีข้อมูลดังต่อไปนี้เป็นภาษาอังกฤษบนแต่ละบรรจุภัณฑ์
ได้แก่
-
ประเทศแหล่งกำเนิด
-
ชื่อบริษัทส่งออก
-
ชื่อผลไม้ (ชื่อสามัญ)
-
หมายเลขทะเบียนโรงคัดบรรจุสินค้า
-
หมายเลขทะเบียนสวน
๙.๔
ในกรณีส่งออกผลมะม่วงสดมายังราชอาณาจักรไทยโดยบรรจุในบรรจุภัณฑ์แยกเป็นกล่องไม่ได้มัดรวมกัน
ต้องมีข้อความต่อไปนี้ EXPORT TO THAILAND ปรากฏอย่างชัดเจนบนบรรจุภัณฑ์แต่ละกล่อง แต่อย่างไรก็ดี
ในกรณีบรรจุในบรรจุภัณฑ์ที่ถูกมัดรวมกันวางบนแท่นวางอนุญาตให้มีข้อความต่อไปนี้
EXPORT TO THAILAND ปรากฏอย่างชัดเจนบนแต่ละด้านได้
๙.๕
ผลมะม่วงสดที่จะส่งออกไปยังราชอาณาจักรไทยโดยมีการใช้บรรจุภัณฑ์ที่ทำจากไม้ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืชที่เกี่ยวข้อง

ข้อ
๑๐ การตรวจส่งออก
ต้องสุ่มตรวจผลมะม่วงสดก่อนส่งออกตามกระบวนการที่เหมาะสมอย่างเป็นทางการ

ข้อ
๑๑ การรับรองสุขอนามัยพืช
ต้องมีใบรับรองสุขอนามัยพืชซึ่งออกให้โดย
NPPO กำกับมาด้วย โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทยและต้องระบุข้อความเพิ่มเติม
ดังต่อไปนี้
The consignment of mango fruit has been produced and prepared for export in accordance with the conditions for import of mango fruit from Vietnam to Thailand

ข้อ
๑๒ การตรวจนำเข้า
๑๒.๑
เมื่อผลมะม่วงสดมาถึงด่านนำเข้าในราชอาณาจักรไทยการตรวจนำเข้าจะดำเนินการหลังจากพนักงานเจ้าหน้าที่ได้ตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้า
๑๒.๒
ผลมะม่วงสดเมื่อมาถึงด่านนำเข้าในราชอาณาจักรไทยต้องปราศจากศัตรูพืชที่มีชีวิต
ถ้าตรวจพบศัตรูพืชที่มีชีวิต จะส่งตัวอย่างไปยังห้องปฏิบัติการเพื่อจำแนกชนิด
และต้องกักผลไม้ไว้จนกว่าจะทราบผลจากห้องปฏิบัติการ
๑๒.๓
พนักงานเจ้าหน้าที่จะสุ่มตัวอย่างผลมะม่วงสดและตรวจสอบว่ามีศัตรูพืชหรือไม่ ถ้ามีผลมะม่วงสดจำนวนน้อยกว่า
๑,๐๐๐ ผล ต้องสุ่มตรวจจำนวน ๔๕๐ ผล หรือสุ่มตรวจทั้งหมด ถ้ามีจำนวนเท่ากับหรือมากกว่า
๑,๐๐๐ ผล ต้องสุ่มตรวจจำนวน ๖๐๐ ผล
๑๒.๔
ในกรณีตรวจพบสิ่งมีชีวิตที่มีศักยภาพเป็นศัตรูพืชกักกันของราชอาณาจักรไทยต้องกำจัดศัตรูพืชเหล่านั้นด้วยวิธีที่เหมาะสม
(ถ้ามีวิธีการกำจัด) ส่งกลับ
หรือทำลายโดยผู้นำเข้าต้องเป็นผู้รับผิดชอบค่าใช้จ่ายทั้งหมด
กรมวิชาการเกษตรมีสิทธิระงับการนำเข้าเป็นการชั่วคราว
จนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ
๑๒.๕
กรมวิชาการเกษตรมีสิทธิสั่งให้ส่งผลมะม่วงสดกลับหรือทำลาย โดยผู้นำเข้าต้องเป็นผู้รับผิดชอบค่าใช้จ่ายทั้งหมด
ในกรณีการนำเข้าไม่เป็นไปตามเงื่อนไขที่กำหนด

ข้อ
๑๓ การประเมินกระบวนการส่งออก
๑๓.๑
กรมวิชาการเกษตรขอสงวนสิทธิในการส่งพนักงานเจ้าหน้าที่ไปยังสาธารณรัฐสังคมนิยมเวียดนาม
เพื่อประเมินกระบวนการตรวจรับรองส่งออกมะม่วง ก่อนอนุญาตให้นำเข้าเป็นการค้ามาในราชอาณาจักรไทยหรือไม่ก็ได้
โดยสาธารณรัฐสังคมนิยมเวียดนามต้องเป็นผู้รับผิดชอบค่าใช้จ่ายทั้งหมด
๑๓.๒
ในกรณีที่มีการระงับการนำเข้า หากกรมวิชาการเกษตรพิจารณาแล้วเห็นว่ามีความจำเป็น
อาจส่งพนักงานเจ้าหน้าที่เดินทางไปประเมินกระบวนการตรวจรับรองส่งออกในสาธารณรัฐสังคมนิยมเวียดนาม
ก่อนจะตัดสินใจอนุญาตให้นำเข้าได้อีกต่อไป
โดยสาธารณรัฐสังคมนิยมเวียดนามต้องเป็นผู้รับผิดชอบค่าใช้จ่ายทั้งหมด


ประกาศ ณ วันที่ ๑๗
พฤศจิกายน พ.ศ. ๒๕๕๙
สุวิทย์ ชัยเกียรติยศ
อธิบดีกรมวิชาการเกษตร







ชนิกา/ปริยานุช/จัดทำ
๕ มกราคม ๒๕๖๐

ปริญสินีย์/ตรวจ
๓๑ มกราคม ๒๕๖๐





[๑] ราชกิจจานุเบกษา
เล่ม ๑๓๓/ตอนพิเศษ ๓๐๖ ง/หน้า ๓๒/๒๖ ธันวาคม ๒๕๕๙